Εκτός ελέγχου βρέθηκε για ακόμη μία φορά βουλευτής της Χρυσής Αυγής προκαλώντας το κοινό αίσθημα με απαξιωτικές και αισχρές αναφορές για τους νεκρούς της εξέγερσης του Πολυτεχνείου. Αυτή τη φορά ήταν ο Γιάννης Λαγός, ο οποίος ισχυρίστηκε ότι δεν υπήρξαν νεκροί και τραυματίες, ενώ είχε έντονη αντιπαράθεση με βουλευτές άλλων κομμάτων.

Αναφερόμενος στην επέτειο του Πολυτεχνείο ο βουλευτής της ναζιστικής οργάνωσης έκανε λόγο για «πανηγύρι» και «παραμύθι» ισχυριζόμενος ότι «ούτε ένας νεκρός δεν υπήρξε στο πολυτεχνείο προκαλώ τους βουλευτές των άλλων κομμάτων να μου πουν τα ονόματα έστω και δύο νεκρών».

Συνεχίζοντας το παραλήρημά του ο Γιάννης Λαγός δήλωσε ότι... χαίρεται που υπάρχουν τα ιδιωτικά σχολεία τα οποία δεν θα γιορτάσουν την επέτειο.

Στον ακροδεξιό βουλευτή απάντησε σε υψηλούς τόνους ο κοινοβουλευτικός εκπρόσωπος του ΣΥΡΙΖΑ, Χρήστος Μαντάς, αναφέροντας «Δεν μπορεί να έρχεστε εδώ μέσα και να αναπαράγετε τη φωνή της χούντας αυτοί οι ισχυρισμοί είναι ισχυρισμοί των νοσταλγών της χούντας».

Από πλευράς Δημοκρατικής Συμπαράταξης η Εύη Χριστοφιλοπούλου ανέφερε «να ξαναδούμε τους νόμους για τους δολοφόνους και τους εγκληματίες, η δημοκρατία πρέπει να αντέξει αυτά που ακούστηκαν εδώ είναι ανεπίτρεπτα απαράδεκτα και αισχρά. Είστε φασίστες».

Ο Γιάννης Λαγός συνέχισε να προκαλεί απαντώντας στους βουλευτές των κομμάτων «δεν άκουσα κανένα όνομα νεκρού. Περιμένω να μου πούνε. Δεν υπήρχαν νεκροί, πείτε μου ονόματα των νεκρών».

Στον χρυσαυγίτη απάντησε ο βουλευτής του ΚΚΕ Γ. Λαμπρούλης αναφέροντας «τι να μας πείτε ότι είστε νοσταλγοί της χούντας; Δεν μπορείτε να παραχαράξετε την ιστορία δεν δεχόμαστε ύμνους στην χούντα και στο φασισμό».

Η Χρυσή Αυγή έχει ξεκινήσει τις προκλήσεις με αφορμή την επέτειο του Πολυτεχνείου ήδη από χθες όταν ο βουλευτής της Ευάγγελος Καρακώστας δήλωσε προκλητικά ότι ο μοναδικός εκλεγμένος πρόεδρος από τον λαό με δημοψήφισμα ήταν ο Γεώργιος Παπαδόπουλος.

«Το μεγαλείο της εξέγερσης του Πολυτεχνείου δεν μπορεί να αμαυρωθεί από κανέναν νεοναζιστή εγκληματία. Το νέο φασιστικό παραλήρημα Χρυσαυγίτη στη Βουλή πρέπει να βρει τη συγκροτημένη και δυναμική απάντηση όλου του δημοκρατικού κόσμου», αναφέρει σε ανάρτησή της στον προσωπικό της λογαριασμό στο Twitter η εκπρόσωπος Τύπου του ΣΥΡΙΖΑ, Ράνια Σβίγκου.